იენს ბიორნსენი

იენს ბიორნსენი (დ. 12 ივნისი, 1949) — გერმანელი პოლიტიკოსი სოციალ-დემოკრატიული პარტიიდან, რომელიც 2005 წლიდან 2015 წლამდე სენატის პრეზიდენტისა და ბრემენის მერის თანამდებობებს იკავებდა. 2009 წლის 1 ნოემბრიდან 2010 წლის 31 ოქტომბრამდე ის იყო ბუნდესრატის პრეზიდენტი. ამ თანამდებობაზე იგი გერმანიის სახელმწიფოს მეთაურის მოვალეობის შემსრულებელი იყო პრეზიდენტ ჰორსტ კელერის გადადგომიდან 2010 წლის 31 მაისამდე, კრისტიან ვულფის 2010 წლის 30 ივნისს არჩევამდე. ბიორნსენი თანამდებობიდან 2015 წელს გადადგა, მას შემდეგ, რაც მისმა პარტიამ სახელმწიფო პარლამენტის არჩევნებში წააგო.

ბიორნსენი პროფესიით იურისტია და 1978 წლიდან 1995 წლამდე ბრემენში მოსამართლედ მუშაობდა, რის შემდეგაც სრულ განაკვეთზე პოლიტიკოსი გახდა.

წარსული
ბიორნსენი დაიბადა 1949 წლის 12 ივნისს, ბრემენის იმდროინდელ მუშათა რაიონში, გროპელინგენში, მშობლების ოჯახში, რომლებიც აქტიურად მონაწილეობდნენ გერმანიის სოციალ-დემოკრატიულ პარტიაში (SPD) და პროფკავშირებში. მისი მამა, გუსტავ ბიორნსენი, კომუნისტი, რომელიც სოციალ-დემოკრატად იქცა, ასევე იყო SPD-ის პოლიტიკოსი და 1968–1971 წლებში ბრემენის პარლამენტში SPD-ის ჯგუფის თავმჯდომარე იყო. იენს ბიორნსენი SPD-ს 1967 წელს შეუერთდა. კილის უნივერსიტეტში სწავლობდა სამართალს და სწავლა დაასრულა პირველ Staatsexamen-ში 1973 წელს, ხოლო მეორე Staatsexamen-ში 1977 წელს ჰამბურგის უნივერსიტეტში. ის მუშაობდა შემფასებლად ბრემენის ადმინისტრაციაში, შემდეგ კი 17 წლის განმავლობაში მოსამართლედ, სანამ ბრემენის პარლამენტში (Bürgerschaft) აირჩევდნენ.

პოლიტიკური კარიერა
1999 წელს ბიორნსენი ბრემენის პარლამენტის სოციალ-დემოკრატიული პარტიის ჯგუფის ხელმძღვანელად აირჩიეს. 2005 წლის 8 ნოემბერს ბრემენის საკანონმდებლო ასამბლეამ ბიორნსენი მერად აირჩია მას შემდეგ, რაც მან სოციალ-დემოკრატების პრაიმერში გაიმარჯვა ამ თანამდებობისთვის, რომელიც ვაკანტური გახდა ჰენინგ შერფის, როგორც მერისა და ბრემენის სენატის თავმჯდომარის, გადადგომის შემდეგ.

ბოლო დროს, ბიორნსენი გერმანიის კონსტიტუციის მოდერნიზაციის ირგვლივ მიმდინარე დებატებში ჩაერთო. ამ პროცესში მან უარყო ბრემენის მიწის ქვემო საქსონიასთან შერწყმის მოთხოვნა ახალი ჩრდილოეთის სახელმწიფოს (გერმანიის ფედერალური სისტემის ფარგლებში ერთეულის) შესაქმნელად — მოთხოვნა, რომელიც დიდი ხანია ტრიალებს, რადგან ბრემენი არა მხოლოდ ყველაზე პატარა გერმანული სახელმწიფოა, არამედ ბოლო 15 წლის განმავლობაში უზარმაზარი ვალიც აქვს. 2007 წლის სახელმწიფო არჩევნების შემდეგ, ბიორნსენმა ქრისტიან-დემოკრატებთან (CDU) კოალიცია დატოვა და ამის ნაცვლად „მწვანეებთან“ კოალიცია შექმნა. ის 2008 წლის მსოფლიო მერის ჯილდოს ნომინანტთა სიაშია.

ბრემენის სენატის პრეზიდენტის თანამდებობაზე ყოფნისას, ბიორნზენი 2009-2010 წლებისთვის გერმანიის ბუნდესრატის პრეზიდენტად აირჩიეს, რომელიც 2009 წლის 1 ნოემბრიდან დაიწყო. ეს თანამდებობა გერმანიის ფედერაციული რესპუბლიკის მთავრობის მეთაურებს შორის გარკვეული გრაფიკის მიხედვით იცვლება. გერმანიის კონსტიტუციის თანახმად, ბუნდესრატის მეთაური გერმანიის პრეზიდენტის დანიშნული შემცვლელია. როდესაც ჰორსტ კელერმა 2010 წლის 31 მაისს პრეზიდენტის თანამდებობა დატოვა, ბიორნზენმა გერმანიის სახელმწიფოს მეთაურის ფუნქციები ფედერალური კონვენციის მიერ მემკვიდრის არჩევამდე დაიკავა. მემკვიდრე იყო კრისტიან ვულფი, რომელმაც თანამდებობა 2010 წლის 30 ივნისს არჩევის შემდეგ დაიკავა.

მას შემდეგ, რაც მისმა პარტიამ 2015 წლის 10 მაისის სახელმწიფო არჩევნებში ხუთ პროცენტზე მეტი დაკარგა, ბიორნსენი მთავრობის მეთაურის თანამდებობიდან გადადგა. მისი მემკვიდრე კარსტენ ზილინგი გახდა.

რესურსები ინტერნეტში
CityMayors profile

სქოლიო

კატეგორია:მამაკაცები
კატეგორია:გერმანელები
კატეგორია:პოლიტიკოსები
კატეგორია:პრეზიდენტები
კატეგორია:მერები
კატეგორია:იურისტები